Зусім нядаўна ў Мінску ў ПУП “Кнігазбор” выйшла кніга нашага земляка Сяргея Чыгрына “Гісторыя Слоніма на фотаздымках і паштоўках (1900-1950)”. З цікавасцю паглядзела фотаздымкі, якія аўтар сабраў у кнізе. На іх адлюстравана аблічча Слоніма, яго архітэктура, помнікі, падзеі, якія адбываліся ў той час у горадзе над Шчарай. Здымкі хоць і чорна-белыя, але даволі яркія, выразныя і з цягам часу не страцілі сваёй значнасці. І хаця прайшло нямала гадоў, многія будынкі захаваліся і сёння. Некаторыя з іх амаль не змяніліся, другія набылі сучасны выгляд, а многіх, на жаль, і зусім няма.